**ELŐTERJESZTÉS**

**A Gazdasági és Városstratégiai Bizottság 2018. március 26-i rendkívüli ülésére**

**Javaslat a szombathelyi 4705 hrsz.-ú, Jókai M. u. 9. szám alatti ingatlan megvásárlására érkezett pályázatok elbírálására**

A Bizottság a 29/2018. (II.12.) GVB számú határozatában úgy döntött, hogy a szombathelyi 4705 hrsz.-ú ingatlanra bruttó 18.400.000,- Ft összegű kikiáltási áron Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet versenyeztetési szabályzatának nyilvános, egyfordulós pályázati eljárásra vonatkozó szabályai alapján pályázati felhívás kerüljön kiírásra.

A Gazdasági és Városstratégiai Bizottság az ajánlatokat az alábbi szempontok alapján bírálja el:

* Az ajánlattevő által vállalt vételár nagysága, ami legalább bruttó 18.400.000,- Ft.
* Az ajánlattevő hasznosítási elképzelései, a vételár megfizetésének módjára és határnapjára tett nyilatkozata.

A kiírt pályázatra 2018. március 19-én 12 óráig, azaz a határidőben 3 (három) pályázat érkezett:

1. Ajánlat:

Pályázat beérkezésének időpontja: 2018. március 14. 11 óra 10 perc

Pályázó: Sághy Balázs

Lakcím: 9700 Szombathely, Szent Márton u. 6. VII. em. 25. a.

Az ingatlan hasznosítási elképzelései: otthonteremtési cél saját családja számára.

A vételár mértékére, megfizetésének módjára, határnapjára tett ajánlat: bruttó 19.000.000,- Ft, amely vételár 50 %-át önerőből, a fennmaradó részt banki hitelből, a szerződéskötést követően legfeljebb 60 naptári napon belül teljesítené.

1. Ajánlat:

Pályázat beérkezésének időpontja: 2018. március 19. 8 óra 07 perc

Pályázó: Schmitt Csilla Mária

Lakcím: 9700 Szombathely, Szőlőhegy u. 1.

Az ingatlan hasznosítási elképzelései: Az ingatlan felújítása úgy, hogy az épület, mint védett érték fennmaradjon, megtartva a történeti kor emlékét, lehetőség szerint a faragásos címereket is helyreállítva. A jelenlegi szabályozás alapján az ingatlan lakóépületként kerülne felújításra, a két lakásra bontott ház egyesítésével villaként születne újjá.

Egy esetleges Szabályozási Terv módosítása esetén a tulajdonos kulturális központként is szeretné üzemeltetni az épületet, otthont teremtve Szombathelyen a japán kultúrának. Az ingatlan a Schmitt japán gyűjtemény mellett a Ziegler játékgyűjteménynek is helyet adna.

A lejtő beépítése helyett az az elképzelés, hogy a villához és a környezethez illő gondozott kert kerüljön kialakításra.

A vételár mértékére, megfizetésének módjára, határnapjára tett ajánlat: bruttó 31.686.000,- Ft, amelyet az adásvételi szerződés aláírását követően 24 órán belül egy összegben átutalna.

1. Ajánlat:

Pályázat beérkezésének időpontja: 2018. március 19. 11 óra 46 perc

Pályázó: Muros Bau Kft. (Cg.18-09-111103)

Székhely: 9733 Ólmod, Fő u. 50.

Ügyvezető: Dreiszker Levente

Az ingatlan hasznosítási elképzelései: A helyi védettségű épület hajdani állapotára történő visszaállítása a felújítás során. Az épületet körülvevő zöldterület kertépítő vállalkozó bevonásával kerülne kialakításra. Az ingatlant a pályázó iroda- és lakóingatlanként hasznosítaná.

A vételár mértékére, megfizetésének módjára, határnapjára tett ajánlat: bruttó 18.650.000,- Ft, amelyet a döntéstől számított 30. napon átutalással teljesítene.

A pályázati kiírásban rögzített feltételeknek mind a három pályázat megfelel, azaz érvényes.

Tájékoztatom a Tisztelt Bizottságot, hogy a Magyar Házak Közhasznú Nonprofit Kft. a mellékelt levelében azzal fordult hozzám, hogy a szombathelyi Magyar Házra vonatkozó állami döntések megszületéséig a pályázattal kapcsolatos önkormányzati eljárás kerüljön felfüggesztésre.

Tájékoztatom a Tisztelt Bizottságot, hogy a pályázati eljárás felfüggesztésére jogi lehetőség nincs, azonban a pályázat kiírója, azaz a Bizottság a pályázati felhívásban fenntartotta magának azt a jogot, hogy a pályázati eljárást az eljárás bármely szakaszában eredménytelennek nyilvánítsa.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2018. március 23.**

**/: Dr. Puskás Tivadar :/**

**Határozati javaslat**

**…./2018. (III. 26.) GVB. sz. határozat**

1. A Gazdasági és Városstratégiai Bizottság a szombathelyi 4705 hrsz.-ú, Jókai M. u. 9. szám alatti „lakóház, udvar” megnevezésű ingatlan nyilvános, egyfordulós eljárásban történő értékesítésére 2018. február 19. napján kiírt felhívásra határidőben érkezett 3 (három) ajánlat közül a bírálati szempontok vizsgálata alapján Schmitt Csilla Mária ajánlattevő pályázatát nyilvánítja nyertesnek.
2. A Bizottság felkéri a Polgármestert, hogy a pályázat eredményéről az ajánlattevőket 15 napon belül írásban értesítse és az adásvételi szerződést a nyertes ajánlattevővel az értesítés kézhezvételétől számított 30 napon belül kösse meg.

**Felelős:** Lendvai Ferenc, a Gazdasági és Városstratégiai Bizottság elnöke (végrehajtásért: Lakézi Gábor, a Városüzemeltetési Osztály vezetője)

**Határidő:** az ajánlattevő értesítésére: 15 nap

az adásvételi szerződés megkötésére: az értesítés nyertes ajánlattevő általi átvételétől számított 30 nap